b'\n_START_ARTICLE_\nEduard I. Star\xc5\xa1\xc3\xad\n_START_SECTION_\n\xc5\xbdivotopis\n_START_PARAGRAPH_\nBol druh\xc3\xbdm synom kr\xc3\xa1\xc4\xbea Alfr\xc3\xa9da Ve\xc4\xbek\xc3\xa9ho a jeho man\xc5\xbeelky Ealhswith._NEWLINE_Ako die\xc5\xa5a z\xc3\xadskal dobr\xc3\xa9 humanitn\xc3\xa9 vzdelanie na dvore svojho otca. U\xc5\xbe za vl\xc3\xa1dy svojho otca sa z\xc3\xba\xc4\x8dast\xc5\x88oval \xc5\xa5a\xc5\xbeen\xc3\xad proti D\xc3\xa1nom (893). Otec ho tie\xc5\xbe v posledn\xc3\xbdch rokoch svojho \xc5\xbeivota vymenoval za podriaden\xc3\xa9ho kr\xc3\xa1\xc4\xbea Kentu._NEWLINE_Po smrti Alfr\xc3\xa9da Ve\xc4\xbek\xc3\xa9ho (\xe2\x80\xa0 26. okt\xc3\xb3ber 899) sa stal Eduard jeho n\xc3\xa1stupcom. Prv\xc3\xbdm probl\xc3\xa9mom, ktor\xc3\xbdm sa musel hne\xc4\x8f po n\xc3\xa1stupe na tr\xc3\xb3n zaobera\xc5\xa5, bol odboj Aethelwolda, syna Alfr\xc3\xa9dovho star\xc5\xa1ieho brata Ethelreda I.. Aethelwold sa zmocnil miest Wimborne a Christchurch v Dorsete. Potom ako do ich bl\xc3\xadzkosti pritiahol Eduard s arm\xc3\xa1dou, zvolil Aethelwold odchod k D\xc3\xa1nom do Northumbrie, ktor\xc3\xad si ho zvolili za kr\xc3\xa1\xc4\xbea. Aethelwoldovi sa v roku 902 podarilo z\xc3\xadska\xc5\xa5 tie\xc5\xbe podporu u D\xc3\xa1nov z V\xc3\xbdchodnej Anglie, a tak mohol s arm\xc3\xa1dou napadn\xc3\xba\xc5\xa5 Merciu a Wessex. Nakoniec ho v\xc5\xa1ak zabili v bitke pri Holme, ktor\xc3\xa1 sa odohrala 13. decembra 902._NEWLINE_Vz\xc5\xa5ahy s D\xc3\xa1nmi z Northumbrie a V\xc3\xbdchodnej Anglie boli v nasleduj\xc3\xbacich rokoch na\xc4\x8falej nap\xc3\xa4t\xc3\xa9, ke\xc4\x8f\xc5\xbee k uzavretiu mieru do\xc5\xa1lo a\xc5\xbe v roku 906. Roku 909 poslal Eduard arm\xc3\xa1du z Mercie a Wessexu do Northumbrie, ktor\xc3\xba spusto\xc5\xa1ila. V nasleduj\xc3\xbacom roku naopak D\xc3\xa1ni z Northumbrie napadli Merciu. Arm\xc3\xa1da Wessexu a Mercie ich v bitke pri Tettenhalle drvivo porazila. D\xc3\xa1ni z Northumbrie tak boli donuten\xc3\xad zosta\xc5\xa5 na sever od rieky Humber, \xc4\x8do umo\xc5\xbenilo Eduardovi a jeho spojencom z Mercie, Aethelredovi a jeho man\xc5\xbeelke Aethelflaede (bola sestrou Eduarda) s\xc3\xbastredi\xc5\xa5 sa na D\xc3\xa1nov na juh od Humberu._NEWLINE_V\xc3\xbdznamnou \xc4\x8das\xc5\xa5ou Eduardovho \xc3\xbasilia v boji proti D\xc3\xa1nom, tak ako tomu bolo za vl\xc3\xa1dy jeho otca, bolo budovanie pevnost\xc3\xad, ktor\xc3\xa9 mali obmedzi\xc5\xa5 pohyb inv\xc3\xa1znych arm\xc3\xa1d. Dal postavi\xc5\xa5 pevnosti v Hertforde, Withame, Bridgnorthe. Jeho setra Aethelflaed dala vybudova\xc5\xa5 pevnosti v Tamworthe, Stafforde, Eddisbury a Warwicku._NEWLINE_Roku 914 napadli vikinsk\xc3\xa9 vojsk\xc3\xa1 z Bret\xc3\xb3nska \xc3\xbazemie pri \xc3\xbast\xc3\xad rieky Severn. Eduard so svojou arm\xc3\xa1dou ich obk\xc4\xbe\xc3\xba\xc4\x8dil a Vikingovia s\xc4\xbe\xc3\xbabili od\xc3\xads\xc5\xa5. Napriek tomu sa e\xc5\xa1te dvakr\xc3\xa1t pok\xc3\xbasili dosta\xc5\xa5 na breh, ale boli odrazen\xc3\xad a nakoniec zamierili do \xc3\x8drska._NEWLINE_Od roku 914 do roku 918 Eduard postupne roz\xc5\xa1iroval svoje \xc3\xbazemie, a\xc5\xbe nakoniec ovl\xc3\xa1dol cel\xc3\xba krajinu na juh od rieky Humber. V tomto obdob\xc3\xad pokra\xc4\x8dovalo aj budovanie \xc4\x8fal\xc5\xa1\xc3\xadch pevnost\xc3\xad. Roku 916 Aethelflaed poslala vojsko do Walesu. Roku 917 sa Eduardovi podrobili v\xc5\xa1etci D\xc3\xa1ni, s v\xc3\xbdnimkou \xc5\xa1tyroch miest (Leicester, Nottingham, Stamford, Lincoln) z piatich miest tvoriacich tzv. The Five Boroughs v d\xc3\xa1nskej Mercii. Piate mesto, Derby, sa v tom istom roku podarilo obsadi\xc5\xa5 Aethelflaede. O rok nesk\xc3\xb4r sa jej podarilo dosiahnu\xc5\xa5 podrobenie Leicesteru a tie\xc5\xbe Yorku v Northumbrii. Kr\xc3\xa1tko potom Aethelflaed 12. j\xc3\xbana 918 zomrela v Tamworthe. Eduard medzit\xc3\xbdm obsadil Stamford. Po spr\xc3\xa1ve o smrti svojej sestry odi\xc5\xa1iel do Tamworthu, kde prijal pr\xc3\xadsahu od Mercian\xc4\x8danov a Walesanov. Eduard sa potom vr\xc3\xa1til k zvy\xc5\xa1n\xc3\xbdm d\xc3\xa1nskym mest\xc3\xa1m, ktor\xc3\xa9 st\xc3\xa1le neboli v jeho moci a don\xc3\xbatil ich podrobi\xc5\xa5 sa. V decembri 918 zbavil Aelfwyn, dc\xc3\xa9ru Aethelflaedy, v\xc5\xa1etk\xc3\xbdch pr\xc3\xa1vomoc\xc3\xad v Mercii a prevzal nad Merciou priamu kontrolu._NEWLINE_Roku 920 ho uznali Vikingovia z Northumbrie, \xc5\xa0k\xc3\xb3ti a Walesania ako "otca a p\xc3\xa1na". Toto uznanie Eduardovej nadvl\xc3\xa1dy v \xc5\xa0k\xc3\xb3tsku viedlo jeho n\xc3\xa1stupcov k n\xc3\xa1rokom nadvl\xc3\xa1dy nad t\xc3\xbdmto kr\xc3\xa1\xc4\xbeovstvom._NEWLINE_Zomrel 17. j\xc3\xbala 924 vo Farndone ne\xc4\x8faleko Chesteru, kr\xc3\xa1tko po potla\xc4\x8den\xc3\xad vzbury v z\xc3\xa1padnej Mercii. Pochovan\xc3\xbd bol v kl\xc3\xa1\xc5\xa1tore New Minster vo Winchesteri, ktor\xc3\xbd s\xc3\xa1m zalo\xc5\xbeil v roku 901. Jeho n\xc3\xa1stupcom sa stal jeho syn Ethelweard, ktor\xc3\xbd sa ujal vl\xc3\xa1dy vo Wessexe a v Mercii za\xc4\x8dal vl\xc3\xa1dnu\xc5\xa5 Athelstan. Po skorej Aelfweardovej smrti v roku 924 sa ujal Athelstan vl\xc3\xa1dy nad cel\xc3\xbdm kr\xc3\xa1\xc4\xbeovstvom.'